বিদ্যুৎ দফতরের সাব স্টেশন বসানোকে কেন্দ্র করে রবিবার দুপুরে রণক্ষেত্রের চেহারা নিল উত্তর দিনাজপুরের গোয়ালপোখর থানার কুটিবস্তি এলাকা। আদিবাসীদের ছোড়া তিরে গুরুতর জখম হয়েছেন এক হোমগার্ড। আহত হন গোয়ালপোখর থানার ওসিও। পুলিশ লাঠিচার্জ শুরু করলে পরিস্থিতি আরও খারাপ দিকে গড়ায়। বিদ্যুৎ দফতরের অস্থায়ী একটি ক্যাম্প জ্বালিয়ে দেওয়া হয়। আহত দুই পুলিশকর্মীকে ইসলামপুর মহকুমা হাসপাতালে ভর্তি করা হয়েছে।
জানা গিয়েছে, এদিন ওই এলাকায় একটি ৩২ কেভি সাবস্টেশন নির্মাণের কাজ শুরু হওয়ার কথা ছিল। তবে কাজ শুরু করতে গেলে তার বিরোধিতা করেন আদিবাসীরা। জমি জবরদখলের অভিযোগে তাঁরা কাজ বন্ধ করে দেন। 
গোলমালের খবর পেয়ে পুলিশ ঘটনাস্থলে আসলে পুলিশের সঙ্গে আদিবাসীদের সংঘর্ষ বেধে যায়। আদিবাসীদের তির ছোঁড়ার জবাবে পুলিশ লাঠিচার্জ শুরু করে। বিদ্যুৎ দফতরের অস্থায়ী ক্যাম্পে আগুন ধরিয়ে দেন আদিবাসীরা। তিরের আঘাতে হোমগার্ড নিখিল বিশ্বাস জখম হন। আহত হন গোয়ালপোখর থানার ওসি অভিজিৎ দত্ত। ঋষি হেমব্রম নামে এক আদিবাসীও আহত হন। 
পুলিশ সুপার শ্যাম সিংহ জানিয়েছেন, বর্তমানে পরিস্থিতি নিয়ন্ত্রণে রয়েছে।